POZIV
na sudjelovanje u savjetovanju s javnošću
o

NACRTU ODLUKE O IZMJENAMA I DOPUNAMA ODLUKE 
O UVJETIMA I NAČINU DODJELE JEDNOKRATNIH POMOĆI 
SOCIJALNO UGROŽENIM GRAĐANIMA

Člankom 289. stavkom 7. Zakona o socijalnoj skrbi („Narodne novine“ broj 18/22., 46/22., 119/22., 71/23., 156/23. i 61/25., u daljnjem tekstu: Zakon) propisano je da jedinice lokalne i područne (regionalne) samouprave odnosno Grad Zagreb mogu osigurati sredstva za ostvarivanje novčanih naknada i socijalnih usluga stanovnicima na svom području u većem opsegu nego što je utvrđeno Zakonom, na način propisan njihovim općim aktom, ako u svom proračunu imaju za to osigurana sredstva.
Postupajući sukladno navedenoj zakonskoj ovlasti, Skupština Osječko-baranjske županije donijela je na 16. sjednici 24. studenoga 2022. godine Odluku o uvjetima i načinu dodjele jednokratnih pomoći socijalno ugroženim građanima („Županijski glasnik“ broj 15/22., u daljnjem tekstu: Odluka), kojom su propisani uvjeti i način dodjele jednokratne financijske pomoći socijalno ugroženim građanima iz sredstava Proračuna Osječko-baranjske županije, kao dodatne pomoći uz prava iz redovnog sustava socijalne skrbi.
Primjenom Odluke u praksi utvrđeno je da cenzus prihoda, utvrđen u fiksnom iznosu 2022. godine, zbog rasta troškova života više ne odgovara stvarnim prilikama. Stoga se cenzus veže uz osnovicu za izračun iznosa zajamčene minimalne naknade, koju svake godine određuje Vlada Republike Hrvatske, i to 150 % osnovice za samca, odnosno 100 % osnovice po članu kućanstva, što za 2026. godinu iznosi 255,00 eura, odnosno 170,00 eura (dosad 199,08 eura, odnosno 132,72 eura).
Ujedno se postupak pojednostavljuje jer se podaci o prihodima i prebivalištu pribavljaju po službenoj dužnosti, a članovi kućanstva dokazuju se izjavom podnositelja zahtjeva. Jednokratna pomoć odobrava se u iznosu od 100,00 eura, uvećanom za 20,00 eura za svakog dodatnog člana kućanstva, a u posebnim okolnostima (nesretni slučaj, elementarna nepogoda, teška bolest, smrt člana kućanstva i slično) u iznosu koji se utvrđuje prema propisanim mjerilima. Najviši godišnji iznos pomoći po korisniku povećava se na 3.000,00 eura. Izmjene i dopune predlaže se primjenjivati od 1. siječnja 2027. godine.
Ciljevi koji se žele postići savjetovanjem s javnošću su upoznavanje građana i zainteresirane javnosti sa sadržajem Nacrta Odluke o izmjenama i dopunama Odluke o uvjetima i načinu dodjele jednokratnih pomoći socijalno ugroženim građanima te prikupljanje njihovih mišljenja, primjedbi i prijedloga.
Budući da je riječ o dokumentu kojim se uređuju pitanja od interesa za dobrobit socijalno ugroženih građana na području Osječko-baranjske županije, sukladno članku 11. Zakona o pravu na pristup informacijama („Narodne novine“ broj 25/13., 85/15. i 69/22.) provodi se postupak savjetovanja sa zainteresiranom javnošću.
Postupak savjetovanja provest će se, sukladno Kodeksu savjetovanja sa zainteresiranom javnošću u postupcima donošenja zakona, drugih propisa i akata ("Narodne novine" broj 140/09.), stavljanjem Nacrta Odluke na internetske stranice Osječko-baranjske županije s mogućnošću sudionika da elektronskom poštom ili u pisanom obliku dostave svoje komentare, primjedbe i prijedloge na stranicama raspoloživom obrascu. Postupak savjetovanja provest će se u razdoblju od 2. studenoga 2026. do 2. prosinca 2026. godine. 

Organizator i nositelj postupka savjetovanja je Upravni odjel za zdravstvo, socijalnu skrb i hrvatske branitelje Osječko-baranjske županije.

Pozivamo vas na sudjelovanje u postupku Savjetovanja, za koju potrebu su Vam na raspolaganju utvrđeni:
· Nacrt Odluke o izmjenama i dopunama Odluke o uvjetima i načinu dodjele jednokratnih pomoći socijalno ugroženim građanima
· Obrazac sudjelovanja u savjetovanju.
